POROČILO KOMISIJE SVETU IN EVROPSKEMU PARLAMENTU

Delovanje reaktorja z visokim pretokom v letu 2010

Svet je 25. maja 2009 sprejel triletni (2009–2011) dopolnilni raziskovalni program, ki ga bo izvajalo Skupno raziskovalno središče (SRS) za delovanje reaktorja z visokim pretokom (High Flux Reactor – HFR), ki se nahaja v Pettenu na Nizozemskem. Člen 4 tega sklepa Sveta določa, da bo Komisija letno obveščala Evropski parlament in Svet s predložitvijo poročila o izvajanju dopolnilnega raziskovalnega programa. To poročilo o dejavnostih reaktorja z visokim pretokom v letu 2010 je drugo od treh letnih poročil, ki bodo zajela celoten dopolnilni raziskovalni program.

Glavna cilja programa sta:

(1) Zagotoviti varno in zanesljivo delovanje HFR, da se zagotovi razpoložljivost nevtronskega toka v poskusne namene.

(2) Omogočiti raziskovalnim inštitutom, da učinkovito uporabljajo HFR na različnih področjih: za izboljšanje varnosti goriva in materialov v jedrskih reaktorjih, ki so pomembni za Evropo, zdravje, vključno z razvojem medicinskih izotopov za odgovore na vprašanja medicinskih raziskav, jedrsko fuzijo, temeljne raziskave in usposabljanja ter ravnanje z odpadki.

HFR je tudi izobraževalna ustanova za strokovnjake na doktorskem in postdoktorskem študiju, saj jim omogoča opravljanje raziskovalnih dejavnosti prek nacionalnih ali evropskih programov.

Reaktor se uporablja tudi za komercialno proizvodnjo radioizotopov, ki zajemajo več kot polovico od 10 milijonov medicinskih diagnoz, opravljenih vsako leto v Evropi.

V letu 2010 so bili izpolnjeni naslednji cilji v zvezi z varnim delovanjem in raziskavami:

1. Varno delovanje HFR

Evropska skupnost za atomsko energijo (Euratom) je lastnik obrata (v zakupu za obdobje 99 let), SRS pa je upravitelj obrata in proračuna. Reaktor HFR upravlja skupina za jedrske raziskave in svetovanje (Nuclear Research and consultancy Group – NRG), ki upravlja in vzdržuje obrat ter upravlja komercialne dejavnosti v zvezi z reaktorjem[1]. Ima obratovalno dovoljenje, ki ji ga je dodelil nizozemski nacionalni regulativni organ KDF (Kernfysische Dienst). Kot jedrske elektrarne je tudi HFR predmet zakonsko določenih desetletnih rednih varnostnih pregledov, ki jih opravi NRG. Aprila 2011 je Mednarodna agencija za atomsko energijo (MAAE) na HFR opravila neodvisni pregled „Integrirana ocena varnosti za raziskovalne reaktorje“ (Integrated Safety Assessment for Research Reactors – INSARR).

V letu 2010 je HFR obratoval samo 143 dni, saj je bil zaprt zaradi obsežnih popravil naprave Bottom Plug Liner (BPL). Pripravo in izvedbo popravil je spremljal in nadzoroval nizozemski regulativni organ za jedrsko varnost v skladu z veljavnimi nacionalnimi predpisi in zahtevami. Popravila, inšpekcijski pregledi in testiranja so trajala 201 dan.

Vzdrževalne dejavnosti so vključevale preventivno, korektivno in redno vzdrževanje vseh sistemov, struktur in sestavnih delov ter so bile izvedene z namenom, da se omogoči varno in zanesljivo delovanje HFR. Uspešno sta bila opravljena tudi redni preskus tesnjenja, za katerega je potrebno dovoljenje (nadtlak 0,2 bara za 24 ur delovanja), in razširjeni inšpekcijski pregled med uporabo, vključno z meritvami na napravi Bottom Plug Liner.

Prišlo ni do nobene nesreče po mednarodni lestvici jedrskih in radioloških dogodkov (INES).

2. Raziskave in proizvodnja izotopov

2.1 Raziskave

Opravljene so bile naslednje znanstvene dejavnosti, ki še potekajo:

· upravljanje NeT, evropskega omrežja standardizacije nevtronskih tehnik za strukturno integriteto. Glavne poskusne dejavnosti v letu 2010 so bile v zvezi s študijami majhnega kota razpršenosti postopkov staranja materialov;

· merjenje preostalih obremenitev z nevtronsko difrakcijo, ocenjevanje razvoja mikrostrukture v toplotno staranih okrepljenih jeklih in raziskave toplotnega pospeševanja radioaktivnega razpada;

· poskusi obsevanja goriva glede na manjšo pretvorbo aktinidov za zmanjšanje radiotoksičnosti jedrskih odpadkov;

· poskusi obsevanja goriva za preiskovanje povezovalnih sposobnosti cepitvenih proizvodov;

· preskusi za preiskave razgradnje konstrukcijskega materiala reaktorja pri sevanju (grafiti, kompoziti, volframova zlitina in jeklo);

· fuzijski reaktor in tehnologija sistema s pospeševalnikom za pregled berilijevih prodnikov, jekla in zvarkov med sevanjem in po njem.

2.2 Proizvodnja izotopov

Leto 2010 je bilo neobičajno za HFR glede proizvodnje radioaktivnih izotopov za uporabo v medicini in se lahko razdeli na tri obdobja: v prvih tednih leta do sredine februarja je HFR nadaljeval delovanje v največji proizvodni zmogljivosti. Nato se je v obdobju popravila BPL proizvodnja ustavila (v času nenehnega pomanjkanja mednarodnih medicinskih izotopov) in nato septembra 2010 ponovno začela z običajnim vzorcem obratovanja.

Do popravila HFR se je proizvodnji medicinskih izotopov zagotavljala največja možna raven prednostne naloge. Polnjenje reaktorja je bilo prilagojeno zagotavljanju najvišje ravni proizvodnje ključnih radiofarmacevtskih izdelkov ter zlasti proizvodnje molibdena-99 za medicinske namene (npr. zdravljenje raka). Ta konfiguracija je omogočala izvajanje kar 11 vzporednih obsevanj za proizvodnjo molibdena-99. V obdobju največje zmogljivosti je proizvodnja HFR presegla zmogljivosti radiokemične predelave, ki je na voljo v evropskem omrežju za oskrbo. Ocenjeno je bilo, da je v tem obdobju HFR proizvedel dovolj materiala, ki je omogočil več kot 50 000 pregledov pacientov na dan po svetu; to predstavlja približno 60 % svetovnega povpraševanja.

V letu 2010 je upravljavec NRG uskladil prizadevanja za zmanjšanje posledic težav pri oskrbi in obveščal potrošnike izotopov o napredku popravila in predvidenem datumu vrnitve HFR v uporabo. Dogodki so poudarili tudi odločilno vlogo HFR v dobavni verigi izotopov za medicinske storitve.

3. Finančni prispevki za izvajanje programa

Leta 2010 so države članice za izvajanje programa namenile naslednje finančne prispevke: Belgija: 400 000 EUR, Francija: 300 000 EUR, Nizozemska: 8 223 000 EUR.

Opozoriti je treba, da ti prispevki krijejo stroške v skladu s Prilogo II k Odločbi Sveta 2009/410/Euratom. Ti zneski so bili izračunani, da se uravnotežijo predvideni stroški reaktorja za obdobje 2010 ob upoštevanju pričakovane stopnje poslovnega dohodka. V nobenem primeru Komisija ne krije obratovalnega primanjkljaja, vključno z morebitnimi stroški za vzdrževanje ali popravila.

Komisija je leta 2010 iz dopolnilnega programa prejela 800 000 EUR kot rezervacijo za sklad za razgradnjo. Tudi ostali izdatki Komisije (npr. neposredni stroški osebja, javne službe, ravnanje z izrabljenim gorivom) v višini 1 674 000 EUR so bili financirani iz proračuna dopolnilnega programa.

Spremni delovni dokument služb podrobneje opisuje vse rezultate delovanja HFR v letu 2010.

[1] Skupno raziskovalno središče in nizozemsko središče „Stichting Energieonderzoek Centrum Nederland“, v nadaljnjem besedilu: ECN (v preteklosti imenovano: Stichting Reactor Centrum Nederland, okrajšava RCN), sta 20. junija 1967 sklenila pogodbo o sodelovanju št. 054-68-1 PET N v zvezi z obratovalnim upravljanjem HFR v SRS.